கோபால்ட்(II) சயனேட்டு

கோபால்ட்(II) சயனேட்டு (Cobalt(II) cyanate)  என்பது Co(OCN)2 என்ற மூலக்கூற்று வாய்பாடால் விவரிக்கப்படும் ஒரு கனிம வேதியியல் சேர்மமாகும் 

கருதுகோள்நிலையிலுள்ள இந்த எளிய கோபால்ட்(II) சயனேட்டு தயாரிக்கப்பட்டதாக நிரூபிக்கப்படவில்லை. இருப்பினும், டெட்ரா ஐசோசயனனேட்டோகோபால்ட்(II) அயனி (Co(NCO)42-) அறியப்படுகிறது. இதன் நீல நிறம் கோபால்ட்(II) அயனிகளுக்கான தர சோதனையாகப் பயன்படுத்தப்படுகிறது.

வரலாறு
கோபால்ட்(II) சயனேட்டு சேர்மம் 1952 ஆம் ஆண்டில்  பிரிடின் கோபால்ட்(II) சயனேட்டை வெற்றிடத்தின் கீழ் கவனமாக சூடாக்குவதன் மூலம் தயாரிக்கப்பட்டதாகக் கூறப்பட்டது. ஆனால் இது நிரூபிக்கப்படவில்லை

இதற்கு மாறாக டெட்ரா ஐசோசயனனேட்டோகோபால்ட்(II) அயனி காணப்படுவதாக எக்சு கதிர் படிகவியல் ஆய்வுகள் கூறுகின்றன, இவ்வயனி பரவலாகவும் காணப்படுகிறது. 1871 ஆம் ஆண்டில் முதன்முதலில் தயாரிக்கப்பட்ட பிறகு, இது கோபால்ட்(II) அயனிக்கான ஒரு தரமான சோதனையாகப் பயன்படுத்தப்பட்டது.

டெட்ராகிசு(பிரிடின்)கோபால்ட்(II) சயனேட்டு போன்ற கோபால்ட்டின் மற்ற சயனேட்டு அணைவுச் சேர்மங்கள்  கண்டுபிடிக்கப்பட்டுள்ளன.

அணைவுச் சேர்மங்கள்

டெட்ராசயனேட்டோகோபால்டேட்(II)
Co(C5H5)2]2[Co(NCO)4] போன்ற தொடர்புடைய டெட்ராசயனேட்டோகோபால்டேட்(II) அயனியின் பல சேர்மங்கள் கட்டமைப்பு ரீதியாக தெளிவுபடுத்தப்பட்டுள்ளன. இந்த அணைவுகள் அனைத்தும் அடர் நீல நிறத்தைக் கொண்டுள்ளன.

பொட்டாசியம் சயனேட்டு மற்றும் கோபால்ட்(II) நைட்ரேட்டு சேற்மங்களின்  வினையால் பொட்டாசியம் டெட்ரா ஐசோசயனேட்டோகோபால்டேட்(II) உற்பத்தி செய்யப்படுகிறது::

4 KOCN + Co(NO3)2 → K2[Co(NCO)4] + 2 KNO3

கோபால்ட்சீனியம் [Co(C5H5)]+ மற்றும் 1-எத்தில்-3-மெத்திலிமிடசோலியம் குளோரைடு போன்ற மற்ற  டெட்ராசயனேட்டோகோபால்டேட்(II) உப்புகளும் அறியப்படுகின்றன

இதர கூட்டு விளைபொருட்கள்
பொட்டாசியம் சயனேட்டை கோபால்ட்(II) குளோரைடு போன்ற கரையக்கூடிய ஒரு கோபால்ட்டு உப்புடன் சேர்த்து வினைபுரியச் செய்து தொடர்ந்து ஒருங்கிணைப்பு முகவர்களான பிரிடீன், பைபிரிடீன்,  குயினோலின் மற்றும் 2,6-இருமெத்தில்பைராசின் போன்றவற்றை சேர்த்து கோபால்ட்(II) சயனேட்டு அணைவுச் சேர்மங்களை தயாரிக்கலாம்.

கட்டமைப்பு
எளிமையான கோபால்ட்டு சயனேட்டு தெரியவில்லை என்றாலும், டெட்ராசயனேட்டோகோபால்டேட்(II) அயனியின் அமைப்பு தெளிவுபடுத்தப்பட்டுள்ளது. [Co(NCO)4]2- அயனியானது நைட்ரசன் பிணைக்கப்பட்ட நான்முகி மைய கோபால்ட்டு அணுவைக் கொண்டுள்ளது. கோபால்ட்டு நைட்ரசன் பிணைப்பு நீளம் 1.96 Å என்ற அளவில் காணப்படுகிறது. 

மேற்கோள்கள்

பகுப்பு:கோபால்ட்(II) சேர்மங்கள்
பகுப்பு:சயனேட்டுகள்
பகுப்பு:ஐசோதயோசயனேட்டுகள்